Oppositio vaatii valtionvarainministeri Alexander Stubbia (kok) tilille virheellisestä lausunnostaan eduskunnan kyselytunnilla.

Valtionvarainministeri Alexander Stubb (kok) jäi kiinni virheellisestä väitteestä liittyen suunnitteilla olevan hallintarekisterin virkamieslausuntoihin.

Torstaina eduskunnan kyselytunnilla Paavo Arhinmäki (vas) esitti suullisen kysymyksen valtionvarainministerille hallintarekisteristä. Arhinmäki sanoi muun muassa poliisin, verottajan ja syyttäjän moittineen hallituksen ja valtiovarainministeriön kaavailemaa hallintarekisteriä.

- Viranomaiset, joihinka te äsken viittasitte, kritisoivat sitä järjestelmää, joka meillä on nykypäivänä. Jos me katsomme näitä lausuntoja, niin noin 90 prosenttia lausunnoista on itse asiassa myönteisiä, Stubb vastasi Arhinmäelle.

Helsingin Sanomat kuitenkin julkaisi perjantaina alkuillasta selvityksen suomalaisten virkamiesten lausunnoista. 42 lausunnosta selvisi, että osa viranomaisista eli yhdeksän jätti ottamatta selvää kantaa hallintarekisteriin, kymmenen vastusti sitä ja kaksi viranomaislausujaa kannatti sitä. Kannatus ei ollutkaan 90 prosentissa vaan 10:ssä.

Stubb pahoitteli virhettään ensin Facebookissa perjantaina ja sitten sanoi lauantaina Ylen ykkösaamussa, että hän on tehnyt torstaina kyselytunnilla virheen.

- Ilman muuta debatin tuoksinassa tekee virheitä ja tämä oli yksi niistä. Näitä voi toki laskea monella tavalla, katsoa onko kyse viranomaislausunnoista vai ei.

- Helsingin Sanomien juttu osoittaa, että laskea voi monella tavalla. Mutta virhe oli ilman muuta minun, sori siitä, Stubb sanoi Ylelle.

Myöhemmin lauantaina julkaistussa blogitekstissä Stubb tarkensi virhettään.

- Sanoin hallintarekisteriä koskevan esitysluonnoksen lausunnoista, että noin 90 prosenttia lausunnoista on itse asiassa myönteisiä. Minun ei olisi pitänyt esittää lukuja määrittelemättä tarkkaan, mitä niillä tarkoitan, hän kirjoittaa.

Arhinmäki oli kuitenkin aikaisemmissa puheenvuoroissaan puhunut juuri suomalaisista viranomaisista.

Puutun välittömästi

Torstaina kyselytunnin jälkeen Stubb antoi Iltalehdelle haastattelun, jossa hän tarkensi näkemyksiään hallintarekisterin etenemisestä.

- Valitettavasti hallintarekisterin ympärillä liikkuu nyt niin paljon väärinkäsityksiä, että jossain välissä tekee vain mieli nostaa kädet pystyyn ja todeta, että tälle ei voi tehdä mitään. Tahallisten väärinymmärrysten määrä on kerta kaikkiaan käsittämätön.

Stubb selitti näkemystään laajemmalla taustamateriaalilla.

- Meillä on tuhansia sivuja analyysia arvopaperikeskusasetuksesta ja siihen liittyvästä hallintarekisteristä. Kun ne kaikki katsoo, ne ovat päällisin puolin myönteisiä, Stubb sanoi Iltalehdelle.

Stubb puhui Iltalehdelle torstaina kuitenkin tuhansien sivujen selvityksistä. HS on käynyt selvityksessään läpi vain suomalaisten viranomaisten arviot.

Stubb kirjoittaa lauantaisessa blogissaan, että esitystä koskevissa lausunnoissa nostetaan esille erilaisia näkökohtia. Hänen mukaansa tämän vuoksi lausuntojen luokittelua myönteisiin, kielteisiin ja neutraaleihin on vaikea tehdä.

Stubb kirjoitti blogissaan myös, että esitykseen liittyvä valmistelu ja viestintä eivät ole täyttäneet niitä avoimuuden ja läpinäkyvyyden kriteerejä, joita hän valtiovarainministeriön toiminnalta edellyttää.

- Puutun tähän välittömästi ja voimakkaasti, hän kirjoitti.

Ainakin Arhinmäki ja vihreiden kansanedustaja Ville Niinistö ovat ihmetelleet, miksi Stubb syyttää ministeriötä avoimuuden puutteesta. Muun muassa Arhinmäki on vaatinut äänestystä valtionvarainministerin luottamuksesta.

Stubb ei ole halunnut kommentoida asiaa Iltalehdelle.

Hallintarekisterillä tarkoitetaan järjestelyä, jossa osakkeen haltijaksi merkitään sen varsinaisen omistajan sijasta esimerkiksi pankki tai sijoitusyhtiö. Tämän pelätään haittaavan esimerkiksi viranomaisten tiedonsaantia.